БИОГРАФИЈА

Јордан Плевнеш

Јордан Плевнеш (р. 1953 во Слоештица, Демирхисарско) е македонски драмски писател и дипломат, еден од најреномираните, книжевно- жанровски разнообразен автор кој е еминентен и во поезијата и во прозата и во драмските дела, и во есеистиката, но и како македонски мисионер-интелектуалец што македонското духовно наследство го анимира ширум светот.

Заложбите на Јордан Плевнеш се движат во истакнување на вредноста на македонската култура во трезорите на европската цивилизација и позицијата на Македонија како земја-лидер на еманципацијата и европеизацијата на Балканот.

Завршил Филолошки факултет во Скопје и на истиот магистрирал на темата „Македонската народна драма“. Од 1985-1988 г. работел во Институтот за македонска литература при Филолошкиот факултет „Блаже Конески“ во Скопје. Бил уредник на „Мисла“ од 1980-1985.

Добитник е на повеќе книжевни награди и признанија: награда на весникот „Студенски збор“, на 23. „МЕС“ во Сараево награда за најдобар драмски текст, вонредна награда на Стерииното позорје и многубројни меѓународни книжевни признанија.

Член е на ДПМ и бил секретар за меѓународни релации во периодот од 1984 до 1986 година.

Од 1988 година живее во Париз, каде што на Националниот институт за ориентални јазици и цивилизации предава Македонски јазик и книжевност, а подоцна и Интеракции меѓу балканските книжевности. Предавал креативно пишување на европски и американски универзитети, Универзитетот на Тексас во Далас, Универзитетот Јејл и Универзитетот Орсе во Париз.

Од 2011 година е избран за член на докторските студии на Универзитетот Пантеон Асас на Сорбона и секоја година држи серија предавања за постдипломци и докторанти. Во исто време остварува европска и светска книжевна кариера со голем број објавени и изведени дела на триесетина јазици на сите континенти. За него пишувале најзначајните светски медиуми, како Њујорк Тајмс, Гардијан, Монд, Фигаро, Либерасион, Литературнаја Газета, Сеику Шимбун и најпрестижните интернационали книжевни ревии.

Претседател е на фестивалите на Југоисточна Европа во Париз и Берлин (SEE a Paris, SEEFF a Berlin), ко-претседател на Фестивалот на француски филм во Охрид и основач на театарскиот фестивал „Актерот на Европа“ во Преспа.

Во 2000 година со Указ на Претседателот на Република Македонија, Борис Трајковски, Плевнеш бил именуван за вонреден и ополномоштен Амбасадор на Македонија во Франција, Шпанија, Португалија и УНЕСКО и во негово време и со негови заложби е отворена првата зграда на Македонската амбасада во Париз, црквата на Македонската православна заедница „Св. Кирил и Методиј“, како и мермерното обележје на Булеварот Распај, единствено од таков вид во европските метрополи, по повод 100-годишнината од излегувањето на весникот „Македонско движење“ (“Le Mouvement Macedonien”) во Париз.

На крајот од неговиот мандат и учеството во Францускиот Сенат на Симпозиумот по повод 200-годишнината од раѓањето на Виктор Иго, Претседателот на Францускиот Сенат Кристијан Понсле, ќе му се обрати со зборовите „Екселенцијо Плевнеш со Вашиот духовен ангажман, Вие ја македонизиравте цела Франција“.

Во 2008 Плевнеш е одликуван од Француската република со високото признание „Витез од највисок ред на книжевноста и уметноста“, со кое Франција му оддаде признание за неговото ангажирање во развојот на културата и пријателските врски меѓу Франција и Македонија.

Редовен професор е при Универзитетот за аудиовизуелни уметности – Европска Филмска, Театарска и Танцова Академија – Скопје-Париз-Есен-Ротердам негов основач во 2007 и актуелен ректор.

Тој е актуелен потпретседател на Интернaционалната асоцијација на УНЕСКО за дијалог меѓу цивилизациите. Јордан Плевнеш пишува на македоски и франмцуски јазик.

Автор е на книгите: „Теорија на отровот“ (поезија, 1980), „Еригон“ (драма, 1982), „Мацедонише цуштенде“ и „Југословенска антитеза“ (драми, 1987), „Р“ (драма, 1987), „Бесовскиот Дионис“ (студија, 1989), „Слободен лов“ (1989), „Подземна република“ (1990), „Безбог“ (1991), „Notre Femme de Paris“ (1994), „Среќата е нова идеја во Европа“ (1997), „Последниот маж, последната жена“ (1999), „Последниот ден на Мисирков“ (2003), „Осмото светско чудо“ (роман, 2005), „Уби поезија иби патрија“ (поезија, 2011), Романот за тајната книга“ (2011)„Вечната куќа“ (драма, 2013).

Кон крајот на 2013 г., обновениот објект на Македонскиот народен театар се отвори со премиера на неговата драма „Вечната куќа“ во режија на Дејан Пројковски.

Во 2015 година Македонскиот народен театар го објавува ексклузивното издание на „Собрани драми“ на Плевнеш со предговор на Јелена Лужина.

2017 година, издавачката куќа „Арка“ од Србија објавува антологија на драмите на Плевнеш, со предговор „Play-Plevneš“ од Боро Драшковиќ. Истата година познатиот париски издавач „Le Temps des Cerises“ ги објавува неговите „Собрани драми“ со предговор на знаменитиот француски писател Жак Лакариер, под наслов „Портрет на Плевнеш во театарот Молиер“.

Јордан Плевнеш од 2017 година е избран за редовен член на Европската академија на науки, уметности и книжевностите.

Во 2021 година Јордан Плевнеш е добитник на Гранпри на Француската академија за животно дело и творечки опус.